**Max lehrt dat Räcken un dat Hohn gaeht öwer Kopp**

vun Edda Papke

int Emsländer (südlich) Platt öwersett`d van Hanni Heskamp

Max kann boole alls mit siene acht Johr. He stippt Haeringe, dressiert Hunde un Blindschlieken. Max schütt de maesten Footballtore. Un süms dat Strümpestoppen heff Oma em bibracht. Strümpestoppen! Bi ’n Jung! Awer Max siene Öllern un siene Lehrerin wollen maehr. Max sall endlich dat Räcken lehr`n. Dorbi moch Max all in ’n Kinnergor`n nich mit Pappäppel, -beern un -tomaten hanter`n. Un nu is dat Einmaleins an de Riege. So ’n Schiet!

Frau Achterjahn stellt ehre Schooltaske up denn’ Lehrerdisch un schuff ehre Hand boben in. Och nee, gliek treck see dat Mathebook rut! Awer wat Frau Achterjahn an’ t Licht halt, is ’n Hohn. Witt un mit schwatte Ogen kick sück dat Hohn bange üm.

„Dat is Frieda“, stellt Frau Achterjahn vör. „Use Räckenhohn.“

De Klasse fang an`t genesen. „’N Räckenhohn giwt dat nich!“

„Frieda giwt dat doch“, sech Frau Achterjahn. „Un se hett Räckenhohn, weil se räcken kann.“

Nu geneest de Klasse noch luter.

„Will wi wetten?“

„Jooooo!“

„Goud. Ik stell ju ’ne Räckenupgawe, un ih geewt de Antwort. Wenn de richtig is, gaeht dat Hohn öwer Kopp, ih werd dat gewahr.“

„Un wu is dat mit ’n Wettinsatz?“, will Max wetten. „Ohne Wettinsatz is dat kiene richtige Wette.“

„Wenn ener de richtige Antwort weet, krich de van mi’n Peppermint-bomms. Un dorto seh ih ’n Hohn, dat öwer Kopp gaeht.“

De mollige Hannes von de achtersten Riege ropp: „Hurra, Peppermint-bomms!“

Dat is alls Tünkroom, denkt Max. Wenn ener sück mit dat Dressieren von Hunde un Blindschlieken utkennt, weet he: Dat giwt kiene Höhner, de räcken könnt. Un ok kiene Höhner, de öwer Kopp goht.

„Ein mal eins?“

„Eins“, sech Max un krich denn’ ersten Peppermintbomms. Bi düsse Upgabe heff he nich lange öwerleggen mosst. Dat Hohn ok nich. Dat raett en Been in de Höchte, dreiht dat annere üm de egene Asse, dat de Federn noh boben stoht un kakelt un spektakelt.

Dunnerlittken! Wu is dat möglich?

„Twee mol twee?“

„Veer!“, ropp Max un is wer de Erste, de de richtige Antwort weet. Dat giwt denn’ tweeten Peppermintbomms. Un dat tweete Mool dreiht sick dat Hohn öwer Kopp, kakelt un spektakelt.

Ok bi de annern Upgaben is kienene so fix as Max. An ’n Ende von de Räckenstunde heff Max twee Hanne vull Peppermintsbomms Un he weet, dat Räcken nich besünners schlimm is. De nächste un öwernächste un zigmillionennächste Stunde will he ok uppassen un miträcken, velliecht lehrt he dann ok denn’ Trick, wu dat Hohn öwer Kopp gaeht.

*Hohn – Huhn; süms – sogar, selbst; Räcken – Rechnen*